Բոլորին է հայտնի, որ քննարկում որպես այդպիսին կառավարության նիստերում վաղուց արդեն տեղի չի ունենում։ Գրեթե լիարժեք համաձայնեցված և նախապես քննարկված որոշումների նախագծերը պարզապես լեգիտիմացվում են նման նիստերով։ Իսկ դրա հիմնական պատճառը հենց այն է, որ հրապարակայնացման արդյունքում կառավարության նիստերում տեղի ունենալիք բանավեճերն ու քննարկումները տեղափոխվել են այլ ֆորմատներ՝ կոմիտեների նիստեր, նախանիստեր, նախարար-վարչապետ համաձայնեցման ընթացակարգեր և այլն։ Իսկ օրակարգի և քննարկվելիք նյութերի մասին լրատվամիջոցներն ու հանրությունը տեղեկանում էին այլ աղբյուրներից։ Արդյունքում մեր լրագրողները լավագույն դեպքում ամեն նիստից կարողանում էին մեկ-երկու կիսասկանդալային նյութեր ծնել, որոնք հաճախ բովանդակությամբ քննարկվելիք հարցերին չէին էլ առնչվում։ Սա հանրության տեղեկացվածության մասով։